KIRJALLINEN KYSYMYS E-2337/99 esittäjä(t): Anna Karamanou (PSE) komissiolle. Matkapuhelinten radioaktiivisen säteilyn aiheuttamat erittäin vakavat terveyshaitat.



Virallinen lehti nro 225 E , 08/08/2000 s. 0107 - 0108



KIRJALLINEN KYSYMYS E-2337/99 esittäjä(t): Anna Karamanou (PSE) komissiolle (13. joulukuuta 1999) Aihe: Matkapuhelinten radioaktiivisen säteilyn aiheuttamat erittäin vakavat terveyshaitat Ruotsalaisten tiedemiesten sekä muiden kansanterveyteen erikoistuneiden asiantuntijoiden viime aikoina tekemät tutkimukset ovat osoittaneet, että matkapuhelinten käyttö aiheuttaa vakavia terveyshaittoja, kuten aivokasvaimia, kuulohermojen vaurioitumista ja geneettisiä vaurioita puhelinten välittämän radioaktiivisen säteilyn vuoksi. Kysyn komissiolta, mihin toimiin se aikoo ryhtyä ja mitä poliittisia aloitteita se aikoo tehdä matkapuhelinten turvallisen käytön takaamiseksi ja kansalaisten terveyden suojelemiseksi? David Byrnen komission puolesta antama vastaus (17. tammikuuta 2000) Komissio on pannut merkille, että elektromagneettisten kenttien mahdollisista haitallisista terveysvaikutuksista on esiintynyt huolta. Euroopan parlamentti ja neuvosto antoivat 9. maaliskuuta 1999 direktiivin 1999/5/EY radio- ja telepäätelaitteista ja niiden vaatimustenmukaisuuden vastavuoroisesta tunnustamisesta(1). Direktiivissä säädetään vaatimuksista, jotka radiolähettimien on täytettävä, jotta ne voidaan saattaa markkinoille ja niitä voidaan käyttää. Direktiivin säännösten mukaan jäsenvaltiot voivat rajoittaa laitteiden käyttöä terveyssyistä esimerkiksi määräämällä laitteen ja yleisön välisestä vähimmäisetäisyydestä. Neuvosto hyväksyi 12. heinäkuuta 1999 komission ehdotuksesta suosituksen 1999/519/EY(2) väestön altistumisen rajoittamisesta sähkömagneettisille kentille (0 Hz300 GHz). Suosituksessa on otettu huomioon kansainvälisen säteilysuojelutoimikunnan tieteellinen lausunto, jota komission tieteellinen ohjauskomitea on tukenut viitatessaan tutkimuksissa osoitettuihin terveyshaittoihin, joita voi aiheutua altistumisesta sähkömagneettisille kentille. Tässä yhteydessä on huomattava, että viime vuosikymmenen aikana COST 244 ja 244a -hankkeilla koordinoiduissa laajoissa eurooppalaisissa tutkimuksissa ei ole kyetty osoittamaan mitään todennettavia terveyshaittoja, jotka aiheutuisivat matkapuhelimille ja matkaviestintämastoille ominaisesta radiotaajuussäteilyn tasosta. Jos terveyshaittoja on, ne voivat ilmetä vain pitkällä aikavälillä eivätkä siis ole vielä tiedossa. Siksi tutkimuksen on jatkuvasti seurattava tällaisia pitkän aikavälin haittavaikutuksia, ja alalla nyt ja tulevaisuudessa tehtävän tutkimuksen tuloksia tarkastellaan suosituksessa esitetyn raportointimenettelyn yhteydessä. Tutkimusta, teknologista kehittämistä ja esittelyä koskevaan viidenteen puiteohjelmaan kuuluvassa elämänlaadun ja luonnonvarojen hoitamisen erityisohjelmassa mainitaan avaintoiminnossa 4 (ympäristö ja terveys) sähkömagneettisen säteilyn vaikutuksia koskevat erityistutkimukset ja erityisesti matkapuhelimista ja antenneista tulevaan ionisoimattomaan säteilyyn liittyvien mahdollisten vaikutusten epidemiologiset ja biolääketieteelliset tutkimukset (elämänlaatua koskevan työohjelman kohta 2(3)). Ohjelman ensimmäisen ehdotuspyynnön perusteella käynnistetään pian useita hankkeita. (1) EYVL L 91, 7.4.1999. (2) EYVL L 199, 30.7.1999. (3) Komission päätös C/99/493, 4. maaliskuuta 1999.